[pic] | COMISIA EUROPEANĂ |

Bruxelles, 15.2.2011

COM(2011) 62 final

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2010/013 PL/Podkarpackie – mașini, Polonia)

EXPUNERE DE MOTIVE

Punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[1] permite mobilizarea Fondului european de ajustare la globalizare (FEG), prin intermediul unui mecanism de flexibilitate, în limita plafonului anual de 500 de milioane EUR, peste rubricile corespunzătoare din cadrul financiar.

Regulile aplicabile contribuțiilor din FEG sunt prevăzute în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[2].

La 27 aprilie 2010, Polonia a prezentat cererea EGF/2010/013 PL/Podkarpackie pentru o contribuție financiară din FEG în urma concedierilor din trei întreprinderi a căror activitate se încadrează în sectorul NACE a doua revizuire diviziunea 28 („Producția de mașini și echipamente”)[3] în regiunea NUTS II Podkarpackie (PL32) din Polonia.

După examinarea atentă a acestei cereri, Comisia a concluzionat, în conformitate cu articolul 10 din Regulamentul (CE) nr. 1927/2006, că sunt îndeplinite condițiile necesare pentru o contribuție financiară în temeiul acestui regulament.

SINTEZA CERERII ȘI ANALIZĂ

Date-cheie: |

Numărul de referință FEG | EGF/2010/013 |

Statul membru | Polonia |

Articolul 2 | (b) |

Întreprinderile în cauză | 3 |

Regiunea NUTS II | Podkarpackie (PL32) |

NACE a doua revizuire diviziunea | 28 („Fabricarea de mașini și echipamente”) |

Perioada de referință | 1.6.2009 – 1.3.2010 |

Data de începere a serviciilor personalizate | 1.8.2009 |

Data cererii | 27.4.2010 |

Concedieri în timpul perioadei de referință | 594 |

Lucrători concediați vizați de sprijin | 200 |

Cheltuieli pentru servicii personalizate (EUR) | 684 800 |

Cheltuieli pentru punerea în aplicare a FEG[4] (EUR) | 13 000 |

Cheltuieli pentru punerea în aplicare a FEG (%) | 1,9 |

Buget total (EUR) | 697 800 |

Contribuția FEG, în EUR (65%) | 453 570 |

1. Cererea a fost prezentată Comisiei la data de 27 aprilie 2010 și a fost completată cu informații suplimentare până la data de 4 august 2010.

2. Cererea îndeplinește condițiile de mobilizare a FEG prevăzute la articolul 2 litera (b) din Regulamentul (CE) nr. 1927/2006 și a fost depusă în termenul de 10 săptămâni menționat la articolul 5 din regulamentul respectiv.

Legătura dintre concedieri și modificările structurale majore din structura comerțului mondial din cauza globalizării sau a crizei financiare și economice mondiale

3. Pentru a stabili legătura dintre concedieri și criza financiară și economică mondială, Polonia afirmă că sectorul producției de utilaje este vulnerabil în mod deosebit la schimbările din economia mondială din cauza cotei de piață ridicate a comerțului internațional în producția mondială și, prin urmare, a competiției directe a producătorilor din alte țări pe piața mondială. În 2008, cota exporturilor în valoarea producției vândute din sectorul polonez al construcțiilor de mașini a atins 45,6%.

4. Până în 2007, industria poloneză a construcțiilor de mașini a fost caracterizată printr-o creștere rapidă a producției, datorată dezvoltării accelerate a economiei poloneze și oportunităților bune la export. În 2008, dezvoltarea sectorului a încetinit din cauza crizei financiare și economice mondiale. În 2009, pentru prima oară după mulți ani, sectorul s-a confruntat cu o scădere a producției.

5. Cererea în scădere din țările UE-15 (destinatare a 77,8% din exporturile poloneze în 2008) a contribuit în mare parte la scăderea valorii bunurilor vândute în străinătate, întrucât 8 dintre cei 10 principali destinatari ai utilajelor poloneze sunt state membre ale UE. Valoarea exporturilor de utilaje și echipamente din Polonia în statele membre ale UE a scăzut cu peste 10% între 2008 și 2009, în timp ce producția de utilaje în ansamblu s-a redus cu circa 8%.

6. Germania este partenerul comercial strategic al Poloniei, 23% din utilajele produse în Polonia fiind exportate în Germania. La rândul ei, Germania depinde substanțial de exporturi și, ca urmare a crizei, în 2009 s-a confruntat cu o scădere cu 20% a comenzilor de mașini și echipamente. Acest fapt a avut un impact negativ asupra furnizorilor polonezi ai producătorilor germani.

7. De asemenea, alți importatori importanți de utilaje și echipamente poloneze, ca de exemplu Ucraina și Rusia, s-au confruntat cu o scădere a dezvoltării sectorului construcțiilor. În aceste țări, sectorul a fost stimulat în mare parte prin aportul de capital străin. Din cauza crizei mondiale, sursele străine de finanțare s-au redus în mod considerabil, provocând o scădere a valorii lucrărilor din construcții și instalații (diminuare cu 20% în Rusia, respectiv 55% în Ucraina în primele cinci luni din 2009). Huta Stalowa Wola S.A. exportă 60% din producția de utilaje pentru construcții către țări din Europa de Est.

8. Cele trei societăți ale căror lucrători sunt vizați de sprijinul FEG în cadrul prezentei cereri au fost direct afectate de tendințele negative descrise mai sus.

Huta Stalowa Wola S.A. , unul dintre cei mai mari producători naționali de utilaje pentru construcții, a înregistrat în 2009 o scădere cu 54% a exporturilor, în timp ce doar 10% din totalul producției acesteia a fost destinată pieței naționale.

În cazul HSW – Zakład Zespołów Napędowych Sp. z o.o. (HSW - ZZN Sp. z o.o.) , un producător de unități de alimentare utilizate în construcția de mașini, vânzările totale au scăzut cu 47%, iar exporturile cu 34%.

Zakłady Metalowe DEZAMET S.A. (ZM DEZAMET S.A.) , care produce componente destinate utilajelor pentru construcția de drumuri, construcții și minerit, s-a confruntat, între 2008 și 2009, cu o scădere cu 58% a exporturilor.

Stabilirea numărului de concedieri și îndeplinirea criteriilor de la articolul 2 litera (b)

9. Polonia a înaintat această cerere în temeiul criteriului de intervenție menționat la articolul 2 litera (b) din Regulamentul (CE) nr. 1927/2006, care prevede concedierea, într-o perioadă de nouă luni, a cel puțin 500 de salariați din întreprinderi a căror activitate se încadrează în aceeași diviziune NACE a doua revizuire, într-o regiune sau în două regiuni învecinate cu nivelul NUTS II dintr-un stat membru.

10. În cerere se menționează 594 concedieri din trei întreprinderi încadrate în NACE revizuirea 2 diviziunea 28 („Producția de mașini și echipamente”) în regiunea NUTS II Podkarpackie (PL32) în cursul perioadei de referință de nouă luni cuprinse între 1 iunie 2009 și 1 martie 2010. Toate concedierile au fost calculate în conformitate cu articolul 2 alineatul (2) a doua liniuță din Regulamentul (CE) nr. 1927/2006.

Explicația caracterului neprevăzut al respectivelor concedieri

11. Autoritățile poloneze susțin faptul că criza economică și financiară mondială a fost neprevăzută și a avut consecințe grave asupra industriei producătoare de utilaje și echipamente, astfel cum este descris la punctele 3 – 8 de mai sus.

Identificarea întreprinderilor care au procedat la concedieri și a lucrătorilor vizați de asistență

12. Cererea menționează un total de 594 concedieri în cursul perioadei de referință, din trei societăți încadrate în NACE revizuirea 2 diviziunea 28 și situate în regiunea Podkarpackie.

Întreprinderi | Concedieri |

Huta Stalowa Wola S.A. | 357 |

Huta Stalowa Wola S.A. – Zakład Zespołów Napędowych Sp. z o.o. | 139 |

Zakłady Metalowe DEZAMET S.A. | 98 |

Total | 594 |

Polonia estimează că 200 dintre lucrătorii concediați vor solicita asistenț ă prin intermediul FEG. Potrivit autorităților poloneze, se așteaptă ca restul lucrătorilor să își găsească locuri de muncă prin propriile mijloace, fără a solicita ajutorul FEG, sau să părăsească piața forței de muncă.

13. Defalcarea pe categorii a lucrătorilor vizați este următoarea:

Categorie | Număr | Procentaj |

Bărbați | 154 | 77,0 |

Femei | 46 | 23,0 |

Cetățeni ai UE | 200 | 100,0 |

Cetățeni din afara UE | 0 | 0,0 |

între 15-24 de ani | 21 | 10,5 |

între 25-54 de ani | 121 | 60,5 |

între 55-64 de ani | 40 | 20,0 |

> 64 | 18 | 9,0 |

14. Defalcarea în funcție de categoriile profesionale este următoarea:

Categorie | Număr | Procentaj |

Lucrători calificați în metalurgie, construcții metalice și asimilați | 108 | 54,0 |

Muncitori necalificați în industria minieră, construcții, industria prelucrătoare și transporturi | 40 | 20,0 |

Funcționari cu atribuții generale de birou | 17 | 8,5 |

Operatori utilaje fixe și asimilați | 10 | 5,0 |

Specialiști asimilați în fizică și inginerie | 10 | 5,0 |

Alți specialiști | 7 | 3,5 |

Alți specialiști asimilați | 5 | 2,5 |

Manageri de întreprindere | 1 | 0,5 |

Specialiști în fizică, matematică și inginerie | 1 | 0,5 |

Conducători de vehicule și operatori la instalații mobile | 1 | 0,5 |

15. În conformitate cu articolul 7 din Regulamentul (CE) nr. 1927/2006, Polonia a confirmat faptul că s-a aplicat o politică de egalitate între femei și bărbați, precum și de nediscriminare și că aceasta se va aplica în continuare pe parcursul diferitelor etape de punere în aplicare a FEG și, în special, în cursul accesului la FEG.

Descrierea teritoriului vizat, a autorităților competente și a părților interesate

16. Teritoriul în cauză este voivodatul (provincia) Podkarpackie (NUTS II – PL32 Podkarpackie) și, în special, powiats (județele/districtele) Stalowa Wola, Nisko și Tarnobrzeg (în NUTS III – PL 326 subregiunea Tarnobrzeg și PL 325 subregiunea Rzeszów).

Provincia Podkarpackie este a cincea ca suprafață și a opta ca populație în rândul celor șaisprezece provincii din Polonia, cu o suprafață de 17 845 km² și o populație de puțin peste 2 milioane de locuitori. Capitala sa este orașul Rzeszów. Toate cele trei districte afectate se situează în nordul provinciei.

Districtul Stalowa Wola, cu o suprafață de 832 km², are o populație de 109 410 locuitori (în 2006); districtul Nisko, cu o suprafață de 786 km², are o populație de 67 065 de locuitori (în 2006);districtul Tarnobrzeg, cu o suprafață de 607 km², are o populație de 103 338 de locuitori (în 2006).

17. Principalele părți interesate sunt autoritățile provinciale și locale care sunt implicate în asistența acordată lucrătorilor concediați, prin intermediul oficiului provincial al forței de muncă din Rzeszów și al oficiilor forței de muncă din districtele în care sunt situate societățile. De asemenea, alte instituții implicate în asistența acordată lucrătorilor concediați au fost administrațiile fiscale, Institutul de Asigurări Sociale (ZUS), Inspectoratul Național al Muncii (PIP), Centrele de Planificare și Informare privind Formarea Profesională din Tarnobrzeg și Stalowa Wola, precum și Consiliul Provincial pentru Ocuparea Forței de Muncă din Rzeszów, Camera Regională de Comerț din Stalowa Wola, Asociația artizanilor și a altor antreprenori din Stalowa Wola, Agenția de Dezvoltare Regională din Tarnobrzeg, Camera de Comerț și Industrie din Tarnobrzeg, Agenția de Dezvoltare Industrială – biroul din Tarnobrzeg.

18. Partenerii sociali implicați în implementarea FEG sunt organizația sindicală Solidarność (Solidaritatea), precum și Consiliul Provincial pentru Ocuparea Forței de Muncă din Rzeszów, Camera de Comerț Regională din Stalowa Wola, Asociația artizanilor și a altor antreprenori din Stalowa Wola, Agenția de Dezvoltare Regională din Tarnobrzeg, Camera de Comerț și Industrie din Tarnobrzeg, Agenția de Dezvoltare Industrială – biroul din Tarnobrzeg.

Impactul preconizat al concedierilor în ceea ce privește ocuparea forței de muncă la nivel local, regional sau național

19. Polonia se așteaptă ca impactul concedierilor să fie important pe plan local. Concedierile au contribuit la o creștere a șomajului în districtele în cauză. Lucrătorii concediați din cele trei societăți menționate în cerere reprezintă 3,4% din numărul total de șomeri din districtul Stalowa Wola, 2,9% din numărul total din districtul Nisko și 2,3% din numărul total de șomeri din districtul Tarnobrzeg (la sfârșitul lunii februarie 2010).

Lucrătorii concediați reprezentau 0,8% din totalul forței de muncă din districtul Stalowa Wola, 1% din districtul Nisko și 0,5% din districtul Tarnobrzeg (la sfârșitul lunii februarie 2010).

În districtele afectate ale provinciei, numărul șomerilor a crescut în mod considerabil (toate datele se referă la perioada iunie 2009 – februarie 2010): cu 20% în districtul Nisko, cu 19% în districtul Tarnobrzeg și cu 24% în districtul Stalowa Wola. Rata șomajului în cele trei districte era mai mare decât media națională în Polonia (24%, 17% și, respectiv, 15%, față de 13% pentru Polonia în februarie 2010).

Pachet coordonat de servicii personalizate care vor fi finanțate și o defalcare a costurilor sale estimate, inclusiv complementaritatea sa cu acțiunile finanțate prin Fondurile structurale

20. Polonia a propus un ansamblu de cinci măsuri distincte, dar coordonate în sprijinul lucrătorilor concediați. Aceste măsuri vizează sporirea activității și a mobilității lucrătorilor concediați pe piața forței de muncă, promovarea antreprenoriatului în rândul lucrătorilor și ameliorarea perspectivelor acestora de a găsi un loc de muncă, între altele, prin adaptarea calificării celor concediați la nevoile pieței forței de muncă. Măsurile sunt descrise în detaliu în cele ce urmează.

21. Formare și reconversie profesională – acoperind costurile de formare (inclusiv studiile postuniversitare), cheltuielile de deplasare sau cele cu cazarea și masa în perioada formării, acoperind, de asemenea, costurile examenelor medicale sau psihologice care permit persoanelor care urmează cursurile de formare să obțină certificate, diplome, calificări profesionale sau titluri profesionale, precum și costul obținerii autorizațiilor necesare pentru practicarea activității vizate. Se estimează că o sută de lucrători urmează să beneficieze de această măsură, costul mediu per lucrător fiind de 2 308 EUR .

22. Alocații pentru formare la locul de muncă – lucrătorii concediați cu vârsta sub 25 de ani, cu experiență profesională redusă, care efectuează o formare la locul de muncă prin intermediul Oficiului polonez pentru ocuparea forței de muncă pot beneficia de o alocație de formare echivalentă cu 120 % din alocația de șomaj, timp de maximum 12 luni pe parcursul formării la locul de muncă, astfel cum este specificat în contractul cu angajatorul. Se estimează că de această măsură vor beneficia 10 lucrători, pentru un cost estimativ de 3 000 EUR per lucrător.

23. Subvenții pentru desfășurarea activităților independente și pentru serviciile de consultanță conexe – ajutoare pentru întreprinderi nou-înființate, inclusiv pentru costul asistenței juridice, a serviciilor de consultanță și consiliere la începerea unei afaceri. Subvenția nu poate depăși echivalentul a șase salarii medii lunare și, atunci când activitatea este desfășurată în condițiile unor cooperative sociale, subvenția alocată șomerului nu poate fi depăși echivalentul a patru salarii medii lunare dacă beneficiarul este fondator al unei cooperative membre sau echivalentul a trei salarii medii lunare dacă beneficiarul se asociază unei cooperative sociale existente. Se estimează că douăzeci de lucrători urmează să beneficieze de această măsură, pentru un cost de 5 200 EUR per lucrător.

24. Echiparea și reamenajarea locurilor de muncă – angajatorii care recrutează un lucrător concediat trimis de serviciile pentru ocuparea forței de muncă ale districtului pot beneficia de un ajutor pentru costul echipamentului și al reamenajării locului de muncă al persoanei respective. Suma trebuie să fie specificată în contractul dintre angajator și serviciile pentru ocuparea forței de muncă ale districtului, dar nu poate depăși echivalentul a șase salarii lunare medii. Se estimează că 50 de lucrători urmează să beneficieze de această măsură, costul per lucrător fiind de 5 200 EUR.

25. Alocații pentru formare profesională – formare profesională practică pentru lucrătorii concediați, cu o durată între trei și 18 luni. Beneficiarul are dreptul la o alocație de cel mult 120% din alocația de șomaj. Se estimează că 20 lucrători urmează să beneficieze de această măsură, costul per lucrător fiind de 3 000 EUR .

26. Cheltuielile pentru implementarea FEG, care sunt incluse în cerere în conformitate cu articolul 3 din Regulamentul (CE) nr. 1927/2006, acoperă activitățile de pregătire, gestionare și control, precum și activitățile legate de informare și publicitate.

27. Serviciile personalizate prezentate de autoritățile poloneze sunt măsuri active pe piața forței de muncă în cadrul acțiunilor eligibile definite la articolul 3 din Regulamentul (CE) nr. 1927/2006. Autoritățile poloneze estimează costurile totale ale acestor servicii la 684 800 EUR, iar costurile de implementare a FEG la 13 000 EUR (1,9 % din suma totală). Contribuția totală solicitată din FEG este de 453 570 EUR (65% din costurile totale).

Acțiuni | Numărul estimat al lucrătorilor vizați | Costul estimat per lucrător vizat (EUR) | Costuri totale (cofinanțare prin FEG și la nivel național) (EUR) |

Servicii personalizate [articolul 3 primul paragraf din Regulamentul (CE) nr. 1927/2006] |

Formare și reconversie profesională | 100 | 2 308 | 230 800 |

Alocații de formare la locul de muncă | 10 | 3 000 | 30 000 |

Subvenții pentru desfășurarea activităților independente și pentru serviciile de consultanță conexe | 20 | 5 200 | 104 000 |

Echiparea și reamenajarea locurilor de muncă | 50 | 5 200 | 260 000 |

Alocații de formare profesională | 20 | 3 000 | 60 000 |

Subtotal servicii personalizate | 684 800 |

Cheltuieli pentru implementarea FEG [articolul 3 al treilea paragraf din Regulamentul (CE) nr. 1927/2006] |

Activități de pregătire | 2 000 |

Gestiune | 3 000 |

Informare și publicitate | 6 000 |

Activități de control | 2 000 |

Subtotal cheltuieli pentru punerea în aplicare a FEG | 13 000 |

Total costuri estimate | 697 800 |

Contribuție din FEG (65 % din costurile totale) | 453 570 |

28. Polonia confirmă că măsurile descrise mai sus sunt complementare cu acțiunile finanțate de fondurile structurale. Polonia a instituit procedurile necesare pentru a garanta separarea financiară a acțiunilor desfășurate de către FEG și fondurile structurale precum și pentru a elimina orice risc de dublă finanțare.

Data/datele la care serviciile personalizate pentru lucrătorii afectați au fost inițiate sau sunt prevăzute a fi inițiate

29. Polonia a inițiat serviciile personalizate pentru lucrătorii afectați incluse în pachetul coordonat propus pentru cofinanțarea FEG la 1 august 2009. Prin urmare, această dată reprezintă începutul perioadei de eligibilitate pentru orice fel de asistență care ar putea fi acordată prin FEG.

Proceduri de consultare a partenerilor sociali

30. La 16 februarie 2009, la reuniunea Comisiei provinciale pentru Dialog Social din Rzeszów, s-a discutat posibilitatea acordării unui sprijin, prin intermediul FEG, lucrătorilor concediați de cele trei societăți situate în cele trei districte afectate.

La 3 decembrie 2009, la reuniunea Agenției provinciale a Ocupării Forței de Muncă, s-au discutat principiile FEG, posibilitatea solicitării asistenței prin intermediul FEG în Podkarpackie, precum și formele posibile pe care le poate lua această asistență.

Informații cu privire la acțiunile obligatorii în temeiul legislației naționale sau al convențiilor colective

31. În ceea ce privește îndeplinirea criteriilor stabilite la articolul 6 din Regulamentul (CE) nr. 1927/2006, în cererea lor, autoritățile poloneze:

- au confirmat că măsurile care constituie responsabilitatea societăților în temeiul legislației naționale sau al convențiilor colective nu vor fi înlocuite de contribuția financiară din partea FEG;

- au demonstrat că acțiunile respective oferă sprijin lucrătorilor individuali și nu urmează a fi folosite pentru restructurarea societăților sau a sectoarelor de activitate;

- au confirmat faptul că acțiunile eligibile menționate anterior nu beneficiază de asistență din partea altor instrumente financiare ale UE.

32. De asemenea, autoritățile poloneze au confirmat că atât reglementările UE, cât și cele de drept intern privind ajutoarele de stat au fost respectate, în special în privința acțiunilor menționate la punctul 23.

Sisteme de gestionare și de control

33. Polonia a notificat Comisiei faptul că aceleași organisme care asigură gestionarea și controlul finanțărilor din Fondul Social European (FSE) vor gestiona și controla această contribuție financiară în Polonia.

Finanțare

34. Pe baza cererii înaintate de Polonia, contribuția propusă din FEG pentru pachetul coordonat de servicii personalizate este de 453 570 EUR, reprezentând 65 % din costurile totale. Ajutoarele propuse de Comisie în cadrul fondului se bazează pe informațiile furnizate de Polonia.

35. Având în vedere cuantumul maxim al unei contribuții financiare care poate fi acordată din FEG, în temeiul articolului 10 alineatul (1) din Regulamentul (CE) nr. 1927/2006, precum și posibilitățile de realocare a creditelor, Comisia propune mobilizarea FEG pentru suma totală menționată mai sus, care să fie înscrisă în rubrica 1a din cadrul financiar.

36. Cuantumul contribuției financiare propus va lăsa mai mult de 25% din suma maximă anuală rezervată pentru FEG disponibilă pentru alocări în perioada ultimelor patru luni ale anului, conform dispozițiilor articolului 12 alineatul (6) din Regulamentul (CE) nr. 1927/2006.

37. Prin prezentarea acestei propuneri de mobilizare a FEG, Comisia inițiază procedura simplificată de trialog, astfel cum prevede punctul 28 din Acordul interinstituțional din 17 mai 2006, în vederea obținerii acordului celor două componente ale autorității bugetare cu privire la necesitatea utilizării FEG și cu privire la suma solicitată. Comisia invită prima dintre cele două părți componente ale autorității bugetare care ajunge la un acord, la nivelul politic corespunzător, cu privire la proiectul de propunere de mobilizare, să informeze cealaltă parte componentă și Comisia în legătură cu intențiile sale. În cazul în care una dintre cele două componente ale autorității bugetare nu este de acord, se va organiza o reuniune oficială trilaterală.

38. Comisia prezintă separat o cerere de transfer, în vederea înscrierii în bugetul pentru anul 2011 a unor credite de angajament specifice, în conformitate cu punctul 28 din Acordul interinstituțional din 17 mai 2006.

Sursa creditelor de plată

39. Deoarece bugetul pe anul 2011 prezintă credite de plată în valoare de 47 608 950 EUR în ceea ce privește linia bugetară 04.0501 „Fondul european de ajustare la globalizare (FEG)”, această linie bugetară va fi utilizată pentru a acoperi suma de 453 570 EUR necesară pentru prezenta cerere.

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2010/013 PL/Podkarpackie – mașini, Polonia)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară[5], în special punctul 28,

având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[6], în special articolul 12 alineatul (3),

având în vedere propunerea Comisiei[7],

întrucât:

(1) Fondul european de ajustare la globalizare (FEG) a fost creat pentru a oferi sprijin suplimentar lucrătorilor concediați ca urmare a schimbărilor majore din structura comerțului mondial, generate de globalizare și pentru a-i ajuta să se reintegreze pe piața forței de muncă.

(2) Domeniul de aplicare a FEG a fost extins pentru cererile depuse începând cu 1 mai 2009 pentru a include acordarea de sprijin lucrătorilor concediați ca urmare directă a crizei financiare și economice mondiale.

(3) Acordul interinstituțional din 17 mai 2006 permite mobilizarea FEG în limita unui plafon anual de 500 de milioane EUR.

(4) La 27 aprilie 2010, Polonia a prezentat o cerere de mobilizare a FEG cu privire la concedierile din trei întreprinderi a căror activitate se încadrează în NACE revizuirea 2 diviziunea 28 („Producția de mașini și echipamente”) în regiunea NUTS II Podkarpackie (PL32) și a completat-o prin informații suplimentare transmise până la 4 august 2010. Această cerere îndeplinește condițiile pentru stabilirea contribuțiilor financiare, astfel cum sunt prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea sumei de 453 570 EUR.

(5) Prin urmare, ar trebui mobilizat FEG pentru a oferi o contribuție financiară ca răspuns la cererea depusă de Polonia.

ADOPTĂ PREZENTA DECIZIE:

Articolul 1

În cadrul bugetului general al Uniunii Europene pentru exercițiul financiar 2011, se mobilizează Fondul european de ajustare la globalizare (FEG) pentru alocarea, sub formă de credite de angajament și credite de plată, a sumei de 453 570 EUR.

Articolul 2

Prezenta decizie se publică în Jurnalul Oficial al Uniunii Europene .

Adoptată la [Bruxelles/Strasbourg],

Pentru Parlamentul European Pentru Consiliu

Președintele Președintele

[1] JO C 139, 14.6.2006, p. 1.

[2] JO L 406, 30.12.2006, p. 1.

[3] Regulamentul (CE) 1893/2006 al Parlamentului European și al Consiliului din 20 decembrie 2006 de stabilire a Nomenclatorului statistic al activităților economice NACE a doua revizuire și de modificare a Regulamentului (CEE) nr. 3037/90 al Consiliului, precum și a anumitor regulamente CE privind domenii statistice specifice (JO L 393, 30.12.2006, p. 1).

[4] În conformitate cu articolul 3 al treilea paragraf din Regulamentul (CE) nr. 1927/2006.

[5] JO C 139, 14.6.2006, p. 1.

[6] JO L 406, 30.12.2006, p. 1.

[7] JO C […], […], p. […].